ការសម្ភាសន៍របស់អ្នកមីង កែវ ញ៉េប

ធ្វើឡើងនៅភូមិពោន ឃុំមង់រៀវ ស្រុកត្បូងឃ្មុំ ខេត្តត្បូងឃ្មុំ

ធ្វើឡើងនៅថ្ងៃទី១៧ ខែ០៤ ឆ្នាំ២០១៨

ក៖ អ្នកសម្ភាសន៍ឈ្មោះ គង់ ចាន់ណាក់ ​ខ៖ អ្នកដែលត្រូវបានគេសម្ភាសន៍ឈ្មោះ កែវ ញ៉េប

ការសម្ភាសន៍ជីវប្រវត្តិសង្ខេបរបស់អ្នកមីង កែវ ញ៉េប

ក៖ អញ្ចឹង ជំរាបសួរអ្នកមីង ខ្ញុំឈ្មោះគង់ ចាន់ណាក់ ហើយខ្ញុំមកពីគម្រោងជីវប្រវត្តិផ្ទាល់ខ្លួនរបស់ ប្រជាជនកម្ពុជា ដែលធ្វើឡើងដោយសាកលវិទ្យាល័យ ប៊ី វ៉ាយ យូ នៅសហរដ្ឋអាមេរិច ដោយសារ តែសកលវិទ្យាល័យមានគោលបំណងចង់រក្សាពីប្រវត្តិរបស់ប្រជាជនខ្មែរដើម្បីទុកអោយកូនចៅ ជំនាន់ក្រោយរបស់យើង ដើម្បីអោយពួកគាត់អាចស្គាល់ពីប្រវត្តិរបស់ដូនតានិងឪពុកម្តាយ។ ហើយ ការសម្ភាសន៍នេះយើងធ្វើឡើងនៅថ្ងៃទី២២ ខែ០៤ ឆ្នាំ២០១៨ ហើយយើងធ្វើនៅភូមិពោន ឃុំមង់រៀវ ស្រុកត្បូងឃ្មុំ ខេត្តត្បូងឃ្មុំ ហើយសំរាប់ការសម្ភាសន៍នេះយើងនឹងថាជាសំលេង ហើយនឹងថតរូបភាពរបស់អ្នកមីង ហើយយើងនឹងផ្ញើរទៅសកលវិទ្យាល័យដើម្បីពួកគេយកទៅដាក់ នៅលើវេបសាយរបស់សកលវិទ្យាល័យ។ ហើយអញ្ចឹង តើអ្នកមីងយល់ព្រមអោយយើងយក សំលេងហើយនឹងរូបភាពអ្នកមីងទៅដាក់នៅលើវេបសាយរបស់សកលវិទ្យាល័យ ប៊ី វ៉ាយ យូ ដែរឬទេអ្នកមីង?

ខ៖ ខ្ញុំយល់អោយយកទៅដាក់តើ។

ក៖ អញ្ចឹងខ្ញុំសូមអរគុណអ្នកមីងច្រើនសំរាប់អ្នកមីងដែលអនុញ្ញាតិអោយខ្ញុំយកសំលេងនឹងរូបថតរបស់អ្នកមីងទៅដាក់នៅលើវេបសាយរបស់សាកលវិទ្យាល័យ។ ហើយអញ្ចឹង ជាដំបូងចង់សួរអ្នកមីងថា តើអ្នកមីងមានឈ្មោះពេញអ្វីដែលអ្នកមីង?

ខ៖ ខ្ញុំឈ្មោះកែវ ញ៉េប។

ក៖ អូ! អ្នកមីងឈ្មោះកែវ ញ៉េប។ ហើយអញ្ចឹងសំរាប់អ្នកមីង តើអ្នកមីងមានឈ្មោះហៅក្រៅទេ?

ខ៖ ខ្ញុំអត់មានឈ្មោះហៅក្រៅទេ មានតែឈ្មោះមួយនឹងទេ។

ក៖ ហើយអញ្ចឹងសំរាប់អ្នកមីង កាលដែលអ្នកមីងនៅក្មេងៗតើគេហៅអ្នកមីងឈ្មោះអ្វីដែរ?

ខ៖ កាលនៅក្មេងៗគេហៅឈ្មោះ ញ៉េប នឹងចឹងតែម្តង មិនដែលហៅឈ្មោះឯណាទៀតទេ។

ក៖ ហើយអញ្ចឹង សំរាប់សព្វថ្ងៃនះ តើអ្នកមីងមានអាយុប៉ុន្មានឆ្នាំហើយ អ្នកមីង?

ខ៖ សព្វថ្ងៃនេះ ខ្ញុំមានអាយុហាសិបបួនឆ្នាំហើយ។

ក៖ អញ្ចឹងឆ្នាំនឹងអ្នកមីងមានអាយុហាសិបបួនឆ្នាំហើយ! ហើយអញ្ចឹង តើអ្នកមីងមាននៅចាំថា អ្នកមីងបានកើតនៅឆ្នាំណាទេ?

ខ៖ ខ្ញុំកើតនៅក្នុងមួយពាន់ប្រាំបួនរយហុកសិបប្រាំបី។​

ក៖ អូ! អ្នកមីងកើតនៅក្នុងឆ្នាំមួយពាន់ប្រាំបួនរយហុកសិបប្រាំបីហ៎! ហើយអញ្ចឹង តើអ្នកមីងបានកើតនៅក្នុងឆ្នាំខ្មែរឆ្នាំអ្វីដែរ អ្នកមីង?

ខ៖ ដូចជាភ្លេចហើយនឹង។

ក៖ ឆ្នាំខ្មែរណាអ្នកមីង ដូចជា ជូត ឆ្លូវ ខាល ថោះ​ នឹងណាអ្នកមីង?

ខ៖ អូ! ខ្ញុំកើតនៅក្នុងឆ្នាំម្សាញ់។

ក៖ អូ! អញ្ចឹងអ្នកមីងកើតក្នុងឆ្នាំម្សាញ់។ ហើយអញ្ចឹង តើអ្នកមីងបានកើតនៅក្នុងខេត្តណាដែរ អ្នកមីង?

ខ៖​ ខ្ញុំកើតនៅខេត្តត្បូងឃ្មុំយើងនឹងតើ។

ក៖ ខេត្តត្បូងឃ្មុំ! ហើយអញ្ចឹង តើអ្នកមីងមាននៅចាំឈ្មោះភូមិ ឃុំ ស្រុក ដែលអ្នកមីងបានកើតទេ?

ខ៖ ខ្ញុំបានកើតនៅភូមិពោន ឃុំមង់រៀវ ស្រុកត្បូងឃ្មុំ។

ក៖ ហើយអញ្ចឹង សំរាប់អ្នកមីង តើអ្នកមីងមានបងប្អូនចំនួនប៉ុន្មានអ្នក ដែរអ្នកមីង?

ខ៖ ខ្ញុំមានបងប្អូនចំនួនប្រាំមួយនាក់ តែបានស្លាប់អស់បីនាក់ហើយ សព្វថ្ងៃនេះនៅសល់តែបីនាក់ប៉ុណ្ណោះ។

ក៖ អូ! អញ្ចឹងនៅសល់តែបីនាក់ទេអ្នកមីង បានស្លាប់អស់បីនាក់ហើយ។ ហើយអញ្ចឹង តើអ្នកមីងជាកូនទីប៉ុន្មាននៅក្នុងក្រុមគ្រួសារដែរ អ្នកមីង?

ខ៖ ខ្ញុំជាកូនទីប្រាំនៅក្នុងក្រុមគ្រួសាររបស់ខ្ញុំ។

ក៖ អ្នកមីងជាកូនទីប្រាំ​ បន្ទាប់ពីកូនពៅ។ ហើយអញ្ចឹង សំរាប់បងប្អូនរបស់អ្នកមីង តើមានស្រីប៉ុន្មាននាក់ ហើយប្រុសប៉ុន្មាននាក់ដែរ អ្នកមីង?

ខ៖ ខ្ញុំមានបងប្អូនប្រុសបីនាក់ ហើយស្រីបីនាក់។ តែបានស្លាប់អស់បីហើយ នៅសល់តែបីទេ។

ក៖ ហើយអញ្ចឹង សំរាប់អ្នកមីង តើអ្នកមីងអាចជួយរៀបរាប់ឈ្មោះបងប្អូនរបស់អ្នកមីងទាំងប្រាំមួយនាក់នឹងបានទេ អ្នកមីង?

ខ៖ បានតើ បងគេបង្អស់នឹងឈ្មោះ កែវ អ៊ុន ហើយបន្ទាប់មកទៀត បងទីពីរឈ្មោះកែវ អឿន ហើយបន្ទាប់មកទៀត បងទីបីឈ្មោះ កែវ អៀត ហើយបន្ទាប់មកទៀត បងទីបួនឈ្មោះ កែវ អុល ហើយបន្ទាប់មកទៀតទីប្រាំខ្ញុំឈ្មោះ កែវ ញ៉េប ហើយនឹងប្អូនពៅឈ្មោះ កែវ អាត។

ក៖ ហើយអញ្ចឹង តើអ្នកមីងមានចងចាំពីរឿងខ្សែជីវិតរបស់បងប្អូនរបស់អ្នកមីងដែរឬទេ អ្នកមីង?

ខ៖ ចាំតើរឿងខ្សែជីវិតរបស់ពួកគាត់។ ជីវិតរបស់ពួកគាត់កំសត់កំរ ពិបាកវេទនាណាស់ វាមិនសូវមានថវិការអីនឹងណា ក្រលំបាកធ្វើស្រែចំការវាមិនសូវជាបានផលដូចគេ ដោយសារយើងអត់មានថវិការរបស់ទិញរបស់ប្រើដូចគេអញ្ចឹងណា។

ក៖ ហើយអញ្ចឹង កាលដែលនៅក្មេងៗ តើអ្នកមីងចូលចិត្តធ្វើអ្វីខ្លះជាមួយបងប្អូនរបស់អ្នកមីង?

ខ៖ កាលនៅក្មេងមានចូលចិត្តធ្វើអីទេក្មួយអើយ យើងជាកូនអ្នកស្រែ មានតែនាំបងប្អូនធ្វើស្រែធ្វើ ចំការហើយនឹងលក់ដូរតិចតួចនៅផ្ទះនឹង។

ក៖ ហើយអញ្ចឹង សំរាប់សព្វថ្ងៃនេះតើបងប្អូនរបស់អ្នកមីង ពួកគាត់រស់នៅកន្លែងណាខ្លះដែរអ្នកមីង?

ខ៖ នៅក្នុងភូមិទួលស្នួលម្នាក់ ហើយរស់នៅក្នុងភូមិពោនយើងនឹងមួយ ហើយនឹងនៅមេម៉ត់នឹងមួយ នៅសល់តែបីនាក់នឹងទេ ហើយបីនាក់ទៀតបានស្លាប់អស់បាតទៅហើយ។

ក៖ ហើយអញ្ចឹង សំរាប់បងប្អូនរបស់អ្នកមីងទាំងបីនាក់ដែលបានស្លាប់នឹង ពួកគាត់បានស្លាប់ដោយសារមូលហេតុអ្វីដែរ អ្នកមីង?

ខ៖ បងប្អូនរបស់ខ្ញុំទាំងបីនាក់នឹងគាត់ស្លាប់ដោយសារជំងឺ។ ឈឺរហូតដល់ស្លាប់តែម្តង ដោយសារជំងឺក្អកសួតនឹង។

ក៖ ហើយអញ្ចឹង តើពួកគាត់បានស្លាប់តាំងពីពេលណាមកដែរ អ្នកមីង?

ខ៖ គាត់បានស្លាប់រយៈពេលមួយឆ្នាំហើយ ហើយមួយទៀតស្លាប់ជិតម្ភៃឆ្នាំហើយ បងគេបង្អស់បានស្លាប់អស់ម្ភៃឆ្នាំហើយ ហើយបន្ទាប់មកទៀតស្លាប់អស់ប្រាំឆ្នាំហើយ។

ក៖ ហើយអញ្ចឹង សំរាប់បងប្អូនរបស់អ្នកមីងទាំងបីដែលនៅរស់ សព្វថ្ងៃនេះ តើពួកគាត់ប្រកបរមុខរបរអ្វីដើម្បីចិញ្ចឹមជីវិតដែរ អ្នកមីង?

ខ៖ ពួកគាត់ទាំងអស់គ្នាធ្វើស្រែ។

ក៖ ធ្វើស្រែ! ហើយអញ្ចឹង បងប្អូនរបស់អ្នកមីង ពួកគាត់ធ្វើតែស្រែទេអ្នកមីង តើពួកគាត់មានធ្វើអ្វីផ្សេងទៀតទេ ក្រៅពីធ្វើស្រែ?

ខ៖ គ្មានទេក្មួយអើយ ធ្វើតែស្រែមួយមុខនឹង។ ពិការផងនឹង ប្អូនខ្ញុំដែលធ្វើស្រែនឹង គាត់រស់នៅ ទួលស្នួលនឹងពិការជើងផងពិការដៃម្ខាងផង ហើយចេះតែដើរខ្លើសៗទៅ ហើយបើប្រពន្ធនឹងពិការ ភ្នែកទៀត។

ក៖ ហើយអញ្ចឹង សំរាប់ឪពុករបស់អ្នកមីង តើគាត់មានឈ្មោះអ្វីដែរអ្នកមីង?

ខ៖ ឪរបស់ខ្ញុំឈ្មោះកែវ កែម។

ក៖ ហើយអញ្ចឹង សំរាប់ម្តាយរបស់អ្នកមីង តើគាត់មានឈ្មោះអ្វីដែរអ្នកមីង?

ខ៖ ម្តាយរបស់ខ្ញុំឈ្មោះ លឿង អ៊ុំ។

ក៖ ហើយអញ្ចឹង សំរាប់ឪពុករបស់អ្នកមីង សព្វថ្ងៃនេះគាត់មានអាយុប៉ុន្មានឆ្នាំហើយ?

ខ៖ ឪពុកម្តាយរបស់ខ្ញុំគាត់ស្លាប់អស់ហើយ។

ក៖ ហើយអញ្ចឹង សំរាប់ឪពុករបស់អ្នកមីងគាត់ស្លាប់នៅពេលណាដែរអ្នកមីង?

ខ៖ ឪពុករបស់ខ្ញុំគាត់ស្លាប់នៅក្នុងឆ្នាំមួយពាន់ប្រាំបួនរយចិតសិបប្រាំ។

ក៖ ហើយអញ្ចឹង សំរាប់ម្តាយរបស់អ្នកមីងគាត់ស្លាប់នៅពេលណាដែរអ្នកមីង?

ខ៖ ម្តាយរបស់ខ្ញុំគាត់ស្លាប់នៅក្នុងឆ្នាំមួយពាន់ប្រាំបួនរយប៉ែតសិបប្រាំ។

ក៖ ហើយអញ្ចឹង សំរាប់ឪពុករបស់អ្នកមីង កើតនៅពេលណាណាដែរអ្នកមីង?

ខ៖ ដឹងគាត់កើតនៅពេលណាទេ គ្រាន់តែដឹងថាគាត់កើតនៅភូមិច្រកពោននឹង។

ក៖ អូ!​ អញ្ចឹងស្រុកកំណើតគាត់នៅភូមិផ្លូវច្រកពោន។

ក៖ ហើយអញ្ចឹង សំរាប់ឪពុកអ្នកមីងបានស្លាប់នៅអាយុឆ្នាំចិតប្រាំនឹង តើកាលដែលគាត់បានស្លាប់នឹងគាត់មានអាយុប៉ុន្មានឆ្នាំដែរ អ្នកមីង?

ខ៖ ឪពុករបស់ខ្ញុំកាលដែលគាត់បានស្លាប់នឹងគាត់មានអាយុសែសិបប្រាំឆ្នាំ។​​

ក៖ ហើយចុះសំរាប់ម្តាយរបស់អ្នកមីង ដែលគាត់បានស្លាប់ក្នុងឆ្នាំមួយពាន់ប្រាំបួនរយប៉ែតសិបប្រាំនឹង កាលដែលគាត់បានស្លាប់នឹង គាត់ស្លាប់នៅអាយុប៉ុន្មានដែរអ្នកមីង?

ខ​៖ គាត់បានស្លាប់នៅអាយុហាសិបប្រាំមួយឆ្នាំ។

ក៖​ ហាសិបប្រាំមួយឆ្នាំ។ ហើយអញ្ចឹង សំរាប់ឪពុកម្តាយរបស់អ្នកមីងគាត់បានធ្វើការងារដើម្បីចិញ្ចឹមជីវិតដែរ អ្នកមីង?

ខ៖ ឪពុករបស់ខ្ញុំកាលដែលគាត់នៅរស់ គាត់បើកឡាន ហើយម្តាយរបស់ខ្ញុំគាត់ធ្វើស្រែ។

ក៖ ហើយអញ្ចឹង សំរាប់ឪពុករបស់អ្នកមីង គាត់មានចរិតលក្ខណៈយ៉ាងម៉េចដែរអ្នកមីង?

ខ៖ គាត់មានចរិតស្លូតបូត ហើយគាត់ប្រឹងរកស៊ី បើកឡានដើម្បីចិញ្ចឹមកូនរហូតដល់គាត់មានអាយុសែសិបប្រាំឆ្នាំគាត់បានស្លាប់ចោលកូនទៅ កាលនឹងកូននៅតូចៗ។

ក៖ ហើយអញ្ចឹង សំរាប់ម្តាយរបស់អ្នកមីង តើគាត់មានចរិតលក្ខណៈដូចម្តេចដែរ អ្នកមីង?

ខ៖ គាត់អត់មានចរិតយ៉ាងម៉េចទេ គាត់គ្រាន់តែរកស៊ីធ្វើស្រែទៅ ចិញ្ចឹមកូនទៅ គាត់មានចរិតស្លូតបូត ចេះចិញ្ចឹមកូន ហើយថែរក្សាកូន រហូតដល់គាត់ស្លាប់ទៅ។

ក៖ ហើយអញ្ចឹង សំរាប់ឪពុកម្តាយរបស់អ្នកមីង ធ្លាប់បានប្រាប់អ្នកមីង ពីជីវិតរបស់ពួកគាត់ពេលដែលពួកគាត់នៅក្មេងៗទេអ្នកមីង?

ខ៖ គាត់មិនដែលប្រាប់ គ្រាន់តែគាត់និយាយថាកាលគាត់នៅក្មេងៗ គាត់នៅតែធ្វើស្រែធ្វើអីដែរនឹងកាលគាត់នៅក្មេងៗនឹង ហើយកាលពីតូចមកឪពុកខ្ញុំរៀនបើកឡាន ហើយនៅពេលដែលខ្ញុំធំ នៅតែឃើញគាត់បើកឡានដដែលនឹង ហើយម្តាយរបស់ខ្ញុំឃើញធ្វើស្រែតាំងពីក្មេងរហូតដល់ចាស់ទៅ។

ក៖ ហ្នឹងហើយ! ហើយអញ្ចឹងសំរាប់អ្នកមីង តើជីដូនជីតាខាងឪពុករបស់អ្នកមីងមានឈ្មោះអ្វីដែរអ្នកមីង?

ខ៖ ជីដូនជីតាខាងឪពុករបស់ខ្ញុំឈ្មោះអីខ្ញុំភ្លេចហើយ យូរហើយកាលនោះខ្ញុំនៅតូចៗ ភ្លេចបាតហើយ ព្រោះគាត់ស្លាប់បាត់ហើយកាលនោះខ្ញុំនៅតូចៗ។

ក៖ ហើយអញ្ចឹង សំរាប់ជីដូនជីតាខាងម្តាយវិញ អ្នកមីមាននៅចាំទេអ្នកមីង?

ខ៖ ជីដូនជីតាខាងម្តាយ​ ឪពុកឈ្មោះតាលឿង ហើយម្តាយឈ្មោះយាយ ម៉ក់។

ក៖ ហ្នឹងហើយ! នឹងជាជីដូនជីតាខាងម្តាយហ៎ អ្នកមីង៊ឮ?

ខ៖ ហ្នឹងហើយ! នឹងជាជីដូនជីតាខាងម្តាយ ហើយបើខាងឪពុកវិញភ្លេចអស់ហើយ មិនជាមានឈ្មោះអ្វីទេ។

ក៖ ហើយអញ្ចឹង តើអ្នកមីងមានចាំថាជីដូនជីតាខាងម្តាយរបស់អ្នកមីងបានកើតនៅពេលណាទេ?

ខ៖ មិនដឹងជាកើតនៅពេលណាទេ បើកើតមិនទាន់ផង។

ក៖ អញ្ចឹងកើតមិនទាន់ផង អញ្ចឹងមានន័យថាពេលដែលអ្នកមីងបានកើតមក ពួកគាត់បានស្លាប់អស់ហើយឬអ្នកមីង?

ខ៖ ហ្នឹងហើយ ពេលដែលខ្ញុំកើតមកពួកគាត់បានស្លាប់អស់ហើយ មិនដែលបានឃើញផងនោះ។

ក៖ អូ! អត់ដែលឃើញផងណ៎មីងណ៎!

ខ៖ ជីដូនជីតាបានស្លាប់អស់ហើយពេលយើងកើតមកឃើញតែឪពុកម្តាយ។

ក៖ ហើយអញ្ចឹង សំរាប់ក្រុមគ្រួសាររបស់អ្នកមីង បានរស់នៅក្នុងខេត្តនេះអស់រយៈពេលប៉ុន្មានឆ្នាំហើយ អ្នកមីង?

ខ៖ នៅយូរហើយ កំណើតកើតជានៅនឹងតែម្តង តាំងពីដើមមក។

ក៖ អូ! តាំងពីដើមមកតែម្តង ពេលដែលកើតមកគឺនៅនឹងតែម្តង។ ហើយអញ្ចឹង អ្នកមីងមានសាច់ញាត្តិដទៃទៀត ដែលរស់នៅក្រៅប្រទេសខ្មែរយើងទេ អ្នកមីង?

ខ៖ គ្មានទេ។

ក៖ គ្មានទេអ្នកមីង។ហើយអញ្ចឹង សំរាប់អ្នកមីង តើស្វាមីរបស់អ្នកមីងគាត់មានឈ្មោះអ្វីដែរអ្នកមីង?

ខ៖ ស្វាមីរបស់ខ្ញុំឈ្មោះ គុជ ណាក់។

ក៖ ហើយអញ្ចឹង សំរាប់អ្នកមីង តើអ្នក​មីងបានរៀបអាពាហ៍**ពិពាហ៍ជាមួយគាត់នៅពេលណាដែរ អ្នកមីង?**

**ខ៖ ខ្ញុំរៀបអាពាហ៍ពិពាហ៍ជាមួយគាត់ឆ្នាំមួយពាន់ប្រាំបួនរយប៉ែតសិបបួន។**

**ក៖ ឆ្នាំមួយពាន់ប្រាំបួនរយប៉ែតសិបបួនហ៎! ហើយអញ្ចឹងមានន័យថាអ្នកមីងបានរៀបការជាមួយលោកពូបានមួយឆ្នាំ ហើយម្តាយរបស់អ្នកមីងបានស្លាប់ឬ?**

**ខ៖ ហ្នឹងហើយ​ ប៉ែតបួន ប៉ែតប្រាំនឹងគាត់ស្លាប់។**

**ក៖ ហើយអញ្ចឹង ពេលដែលអ្នកមីងបានរៀបការនឹង តើអ្នកមីងមានអាយុប៉ុន្មានហើយអ្នកមីង?**

**ខ៖ ពេលដែលបានរៀបការនឹងខ្ញុំអាយុម្ភៃមួយឆ្នាំ។**

**ក៖ ហើយអញ្ចឹង ពេលដែលរៀបការនឹង លោកពួគាត់មានអាយុប៉ុន្មានហើយអ្នកមីង?**

**ខ៖ គាត់មានអាយម្ភៃប្រាំពីរឆ្នាំ។**

**ក៖ ហើយអញ្ចឹង មកដល់សព្វថ្ងៃនេះ តើអ្នកមីងហើយលោកពួបានរៀបការអស់រយៈពេលប៉ុន្មានឆ្នាំហើយអ្នកមីង?**

**ខ៖ រៀបការបានសាមសិបពីរឆ្នាំ សាមសិបបីឆ្នាំ ឆ្នាំនឹងហើយ។**

**ក​៖ សាមសិបបីឆ្នាំហើយន៎អ្នកមីង។ ហើយអញ្ចឹង សំរាប់អាពាហ៍ពិពាហ៍នឹង ត្រូវបានរៀបចំឡើងដោយឪពុកម្តាយ ឬមួយអ្នកមីងបានរៀបចំឡើងដោយខ្លួនឯង?**

**ខ៖ ឪពុកម្តាយឈឺទៅអត់បានរៀបដោយឪពុកម្តាយទេ រៀបចំសែព្រែនដោយខ្លួនឯងនឹង។**

**ក៖ អូ! អញ្ចឹងរៀបចំដោយខ្លួនឯងន៎ អ្នកមីងន៎!**

**ខ៖ ហ្នឹងហើយ! ចាស់ទុំ​ ប្រធានភូមិ ប្រធានស្រុកអីគេដឹងលឺនឹង បើម្តាយចាស់ៗអស់ហើយ ឈឺទៅមិនរួចផង។**

**ក៖ ហើយអញ្ចឹង សំរាប់អាពាហ៍ពិពាហ៍នឹងមានដូចជាថ្លៃជំនួនទេអ្នកមីង?**

**ខ៖ គ្មានថ្លៃជំនួនទេ យើងយកគ្នាតែម្តងនឹង គ្មានបានបង្គាប់អីទេ។**

**ក៖ ហើយអញ្ចឹង អ្នកមីងគិតថាជីវិតមុនពេលរៀបការ ហើយនឹងជីវិតក្រោយពេលរៀបការ មានភាពខុសគ្នាដែរទេអ្នកមីង?**

**ខ៖ គ្មានភាពខុសគ្នាទេ វាដូចតែគ្នានឹង។**

**ក៖ ហើយអញ្ចឹង សំរាប់ចំណងអាពាហ៍ពិពាហ៍របស់អ្នកមីង មានកូនចំនួនប៉ុន្មាននាក់ដែរ អ្នកមីង?**

**ខ៖ ចំណងអាពាហ៍ពិពាហ៍ខ្ញុំមានកូនបីនាក់។**

**ក៖ ហើយអញ្ចឹង សំរាប់កូនរបស់អ្នកមីង មានស្រីប៉ុន្មាននាក់ ហើយប្រុសប៉ុន្មានដែរ អ្នកមីង?**

**ខ៖ ខ្ញុំមានកូនប្រុសពីរនាក់ ហើយស្រីមួយនាក់។**

**ក៖​ ហើយអញ្ចឹង តើអ្នកមីងអាចជួយរៀបរាប់ឈ្មោះរបស់កូនអ្នកមីងទាំងអស់បានទេ?**

**ខ៖ បងគេបង្អស់នឹងឈ្មោះ គុជ វិច្ឆិកា ហើយមកបន្ទាប់ទីពីរនឹងឈ្មោះ គុជ សីហា ហើយមកទីបីនឹង ឈ្មោះ គុជ វចនា។**

**ក៖ ហើយអញ្ចឹង សំរាប់សព្វថ្ងៃនេះ ពួកគាត់ទាំងអស់គា្នបានរៀបការអស់ហើយ ឬក៏នៅទេអ្នកមីង?**

**ខ៖ សព្វថ្ងៃនេះពួកគេទាំងអស់បានរៀបការហើយអស់ហើយ។**

**ក៖​ រៀបការអស់ហើយន៎អ្នកមិងន៎! ហើយអញ្ចឹង សំរាប់កូនច្បងគេនឹង សព្វថ្ងៃនេះគាត់មានអាយុប៉ុន្មានឆ្នាំហើយ?**

**ខ៖ កូនទីមួយរបស់ខ្ញុំមានអាយុសាមសិបពីរឆ្នាំ។**

**ក៖ សាមសិបពីរឆ្នាំ។ ហើយចុះកូនទីពីររបស់អ្នកមីងគាត់មានអាយុប៉ុន្មានឆ្នាំហើយអ្នកមីង?**

**ខ៖ កូនទីពីររបស់ខ្ញុំមានអាយុសាមសិបឆ្នាំគត់។**

**ក៖ ហើយចុះកូនទីបីររបស់អ្នកមីងគាត់មានអាយុប៉ុន្មានឆ្នាំហើយអ្នកមីង?**

**ខ៖ កូនទីបីរបស់ខ្ញុំមានអាយុម្ភៃប្រាំបីឆ្នាំ។**

**ក៖ ហើយអញ្ចឹង សំរាប់អ្នកមីង សព្វថ្ងៃនេះមានចៅចំនួនប៉ុន្មាននាក់ហើយអ្នកមីង?**

**ខ៖ សព្វថ្ងៃនេះមានចៅចំនួនបីនាក់ហើយ។**

**ក៖ ហើយអញ្ចឹង ចៅរបស់អ្នកមីង មានស្រីប៉ុន្មាននាក់ ហើយប្រុសប៉ុន្មាននាក់ដែរ អ្នកមីង?**

**ខ៖ មានចៅស្រីចំនួនពីរនាក់ ហើយចៅប្រុសម្នាក់។**

**ក៖ ស្រីពីរនាក់ ហើយប្រុសម្នាក់ហ៎អ្នកមីង។ ហើយអញ្ចឹង សំរាប់អ្នកមីង តើអ្នកមីងចេះអាន និង សរសេរអក្សរខ្មែរទេ អ្នកមីង?**

**ខ៖ ខ្ញុំអត់ចេះទេ។**

**ក៖ ហើយអញ្ចឹង អ្នកមីងចេះនិយាយភាសាផ្សេងក្រៅពីភាសាខ្មែរទេអ្នកមីង?**

**ខ៖ ថាម៉េច ស្តាប់អត់បាន?**

**ក៖ តើអ្នកមីងចេះនិយាយភាសាផ្សេងក្រៅពីភាសាខ្មែរទេ អ្នកមីង?**

**ខ៖ មិនចេះទេ។**

**ក៖ មិនចេះទេ។ ហើយអញ្ចឹងសំរាប់មីង មានមិត្តភក្តិជិតស្និតដែលធំធាត់មកជាមួយគ្នាដែរទេ អ្នកមីង?**

**ខ៖ គ្មានទេរាល់ថ្ងៃនេះ មានតែអ្នកជិតខាងនឹង។ នឹងមិនមិត្តភក្តិទេ គ្រាន់តែរាប់អានដូចបងដូចប្អូន ចឹង ហើយបើមិត្តភក្តិគ្មានទេ។**

**ក៖ ហើយអញ្ចឹង តើពួកគាត់មានឈ្មោះអ្វីដែរអ្នកមីង?**

**ខ៖ ឈ្មោះយាយក្រេម ហើយនឹងនាងឆាត។**

**ក៖ ហើយអញ្ចឹង សំរាប់អ្នកដែលអ្នកមីងរាប់អាននឹង តើពួកគាត់មានអាយុប៉ុន្មានឆ្នាំហើយ អ្នកមីង?**

**ខ៖ ម្នាក់មានអាយុសាមសិបប្រាំពីរឆ្នាំ​ ហើយម្នាក់ទៀតមានអាយុ ហុកសិបបួន ហុកសិបប្រាំ**

**ឆ្នាំហើយ។**

**ក៖ តើអ្នកមីងចូលចិត្តធ្វើអ្វីខ្លះ ពេលដែលអ្នកមីងនៅជាមួយគាត់ពេលនៅក្មេងៗ?**

**ខ៖​ នៅក្មេងៗចូលចិត្តធ្វើស្រែធ្វើចំការ។**

**ក៖ អូ! អញ្ចឹងចូលចិត្តធ្វើស្រែធ្វើចំការជាមួយគា្ន។ ហើយអញ្ចឹងសំរាប់សព្វថ្ងៃនេះ អ្នកមីងមានធ្វើស្រែធ្វើចំការទេ អ្នកមីង?**

**ខ៖ សព្វថ្ងៃនេះអត់មានធ្វើទេ នៅលក់ដូរ។**

**ក៖ ហើយអញ្ចឹង សំរាប់សព្វថ្ងៃនេះ អ្នកមីងធ្វើការអ្វីដើម្បីចិញ្ចឹមជីវិតដែរ អ្នកមីង?**

**ខ៖ សព្វថ្ងៃនេះលក់បាញ់ឆែវ និងនំបញ្ចុក ដើម្បីចិញ្ចឹមជីវិត។**

**ក៖ ហើយអញ្ចឹង តាំងពីក្មេងរហូតមកដល់ពេលនេះ តើអ្នកមីងគិតថាជីវិតរបស់អ្នកមីងមានការផ្លាស់ប្តូរទេ អ្នកមីង?**

**ខ៖ តាំងពីក្មេងមកធ្វើស្រែ ទាល់តែចាស់ទៅលក់ដូរនឹង លក់នំបញ្ចុក ហើយនឹងនំបាញ់ឆែវ។**

**ក៖ ហើយអញ្ចឹង អ្នកមីងមានម្ហូបណាដែលអ្នកមីងចូលចិត្តហូបជាងគេទេ អ្នកមីង?**

**ខ៖ ម្ហូបដែលចូលចិត្តហូបជាងគេនឹង មានតែសម្លរម្ជូ ត្រីចៀន ខ និងសម្លរប្រហើរ។**

**ក៖ ហើយអញ្ចឹង សំរាប់ល្បែងប្រជាប្រិយវិញ អ្នកមីងមានល្បែងប្រជាប្រិយណា ដែលអ្នកមីងចូលចិត្តលេងតាំងពីក្មេងមកទេ?**

**ខ​៖ អត់ដែលលេងផង អត់ចេះផង។**

**ក៖ ហើយអញ្ចឹង សំរាប់បទចម្រៀងវិញ អ្នកមីងមានបទចម្រៀងណាដែលអ្នកមីងចូលចិត្តស្តាប់ ហើយរៀនច្រៀងតាមទេ តាំងពីក្មេងរហូតមកដល់ពេលនះ?**

**ខ៖ តាំងពីក្មេងមកចូលចិត្តចៀងបទ ហ៊ឹម ស៊ីវននឹង បទស៊ីន ស៊ីសាម៉ុតអីនឹង បទពីដើមៗនឹង។**

**ក៖ ហើយអញ្ចឹង តើមាននរណាម្នាក់នៅក្នុងគ្រួសាររបស់អ្នកមីង ដែលចេះលេងឧបករណ៍ភ្លេងដែរឬទេ អ្នកមីង?**

**ខ៖ ក្នុងក្រុមគ្រួសាររបស់ខ្ញុំគ្នានអ្នកចេះលេងទេ។**

**ក៖ ហើយអញ្ចឹង តើផ្ទះរបស់អ្នកមីងមានលក្ខណៈដូចម្តេចដែរ ពេលដែលអ្នកមីងនៅក្មេង?**

**ខ៖ ពីដើមមកផ្ទះខ្ពស់ តែសម័យសង្រ្គាមយន្តហោះទំលាក់គ្រាប់បែកឆេះអត់ទៅ ​បានមកធ្វើផ្ទះរាងតូចនៅទៅ។**

**ក៖ អូ! អញ្ចឹងផ្ទះខ្ពស់ន៎ អ្នកមីងន៎! ហើយអញ្ចឹង សំរាប់ផ្ទះនឹង អ្នកមីងធ្វើខ្លួនឯង ឬមួយអ្នកមីងជួលគេ អ្នកមីង?**

**ខ៖ ផ្ទះនៅរាល់ថ្ងៃនឹងធ្វើដោយខ្លួនឯង។**

**ក៖ អូ! ធ្វើខ្លួនឯងហ៎ អ្នកមីង។ ហើយអញ្ចឹង សំរាប់អ្នកមីង ផ្ទះនឹងប្រើសំភារៈអ្វីខ្លះដើម្បីធ្វើ?**

**ខ៖ ធ្វើនឹងមាន រណារ ពូថៅ ញញួរ ដែកគាស់ ដែកគោល វាយទៅ ហើយយកស្លឹកត្នោតមកប្រក់ទៅ ហើយយកដែកអីមកបាំងជញ្ជាំងទៅ។**

**ក៖ ហើយអញ្ចឹង នរណាគេជាអ្នកបង្រៀនអ្នកមីង អោយចេះធ្វើផ្ទះនឹងដែរអ្នកមីង?**

**ខ៖ ផ្ទះនឹងតាជាអ្នកបង្រៀន។**

**ក៖ ហើយអញ្ចឹងសំរាប់អ្នកមីង អ្នកមីងមានជំនាញដែលបន្តវេនពីគ្រួសារអ្នកមីងទេ ដូចជាវេញវល្លិ៍ ផ្តៅ ឬក៏ធ្វើស្ករត្នោតអីចឹងណាអ្នកមីង?**

**ខ៖ អត់ចេះទេ មិនដែលធ្វើផង។**

**ក៖​ អត់ដែរធ្វើទេ! ហើយអញ្ចឹង តើអ្នកមីងអាចប្រាប់ខ្ញុំបានទេ ពីពេលដែលអ្នកមីងលំបាកជាងគេ នៅក្នុងជីវិតរបស់អ្នកមីង?**

**ខ៖ ពេលលំបាកជាងគេ វេទនាសព្វបែបសព្វយ៉ាង មិនដឹងនិយាយថាម៉េច បើយើងលំបាករាល់តែថ្ងៃនឹង គ្មានថ្ងៃណាអោយធូរស្រាលសោះ ពិបាកនឹងឈឺផងអីផង នៅក្នុងខ្លួននឹងមានជំងឺឈឺ លេបថ្នាំរាល់តែថ្ងៃ។**

**ក៖ ហើយអញ្ចឹង សំរាប់អ្នកមីង តើអ្នកមីងធ្លាប់មានបទពិសោធន៍ដែលល្អៗនៅក្នុងជីវិតរបសអ្នកមីង ទេដូចជា រៀបការកូន រៀបការចៅអីចឹង?**

**ខ៖ នឹងមាន រៀបការកូន ការចៅអីចឹង មានការកូនតែចៅមិនទាន់បានការនៅឡើយទេ តែសំរាប់កូនការអស់ហើយ។**

**ក៖ ហើយអញ្ចឹង ពេលមានកម្មវិធីនឹងធ្វើឡើងម្តង តើអ្នកមីងមានអារម្មណ៍យ៉ាងម៉េចដែរអ្នកមីង?**

**ខ៖ មានអារម្មណ៍ថាសប្បាយ ពេលការកូនហើយមានអារម្មណ៍សប្បាយ រំភើប ល្អ នឹងឃើញថាបានរៀបការកូនអស់ហើយ។**

**ក៖ អញ្ចឹង កាលដែលអ្នកមីងនៅក្មេង តើអ្នកមីងធ្លាប់មានក្តីសង្ឃឹមថា ធំឡើងអ្នកមីងចង់ធ្វើអ្វីទេ**

**អ្នកមីង?**

**ខ៖ កាលនៅពីក្មេងចង់អោយរកស៊ីមានបាន អោយបាននឹងគេនឹងឯង ធ្វើការងារអី ធ្វើការវាមិនកើត យើងវាមិនចេះអក្សរ ធ្វើការអីមិនកើតនឹងគេទេ បើយើងមិនចេះអក្សរ។**

**ក៖ ហើយអញ្ចឹង បើសិនអ្នកមីងចង់ផ្តាំផ្ញើរទៅកូនចៅជំនាន់ក្រោយ តើអ្នកមីងនឹងផ្តាំផ្ញើរអ្វីខ្លះអ្នកមីង?**

**ខ៖ ខ្ញុំចង់ផ្តាំផ្ញើរអោយពួកគេខំប្រឹងប្រែងរៀនសូត្រ អោយបានធ្វើការងារល្អដើម្បីរកស៊ីចិញ្ចឹមជីវិត កុំអោយពិបាកវេទនាដូចយាយ។ យាយមិនចេះអក្សរមិនដឹងធ្វើការអីទេ ប្រឹងរៀនសូត្រទៅអោយចេះ កុំអោយនៅល្ងង់ទៀត។**

**ក៖ ហើយបើសិនអ្នកមីងចង់អោយពួកគាត់ចៀសវាង តើអ្នកមីងចង់អោយពួកគាត់ចៀសវាងពីអ្វីខ្លះដែរអ្នកមីង?**

**ខ៖ អោយជៀសវាងពី ការប៉ុនប៉ងចាប់ចង គ្រឿងញៀនអីនឹង កុំអោយពិបាកវេទនា ប្រឹងរកស៊ីទៅ តាមលទ្ធភាពខ្លួនឯង កុំលួចកុំប្លន់គេ កុំអោយលើសគេចាប់ កុំរកស៊ីអាចឹងអី។**

**ក៖ ហើយអញ្ចឹង ជាចុងក្រោយខ្ញុំសូមអរគុណអ្នកមីង សំរាប់ឳកាសអោយខ្ញុំសម្ភាសន៍ពីខ្សែជីវិតរបស់អ្នកមីង ហើយចុងក្រោយខ្ញុំសូមជូនពរអ្នកមីង សូមអោយអ្នកមីងមានសុខភាពល្អ មានកំលាំង មាំមួន ហើយថាជៀសផុតពីជម្ងឺទាំងឡាយណាអ្នកមីង ហើយសូមអោយកូនចៅរបស់អ្នកមីង មានសុខភាពល្អ ហើយរីកចំរើននៅក្នុងជីវិត ហើយខ្ញុំសង្ឃឹមថាតាមរយៈការសម្ភាសន៍របស់យើងនេះ នឹងជួយកូនចៅរបស់អ្នកមីង រៀនពីខ្សែជីវិតរបស់ជីដូនជីតារបស់ពួកគាត់។ ហើយអញ្ចឹង អរគុណច្រើនហើយអ្នកមីង។**

**សង្ខេប៖ អ្នកមីង កែវ ញ៉េប បានកើតនៅក្នុងឆ្នាំមួយពាន់ប្រាំបួនរយហុកសិបប្រាំបី។ គាត់បានកើតក្នុងឆ្នាំខ្មែរឆ្នាំម្សាញ់ ហើយកើតនៅភូមិពោន ឃុំមង់រៀង ស្រុកត្បូងឃ្មុំ ខេត្តត្បូងឃ្មុំ។ ឪពុកគាត់ជាអ្នកបើកឡាន ហើយម្តាយរបស់គាត់ជាអ្នកធ្វើស្រែ។ គាត់បានរៀបការជាមួយប្តីរបស់គាត់នៅពេលដែលគាត់មានអាយុម្ភៃមួយឆ្នាំ។ ការរៀបការរបស់គាត់ត្រូវបានរៀបចំឡើងដោយខ្លួនឯងព្រោះពេលនោះម្តាយរបស់គាត់បានចាប់ផ្តើមឈឺ ហើយឪពុកគាត់បានស្លាប់ហើយ ចឹងគាត់បានរៀបចំខ្លួនឯង ហើយក្រោយគាត់រៀបការបានមួយឆ្នាំម្តាយគាត់បានស្លាប់។ នៅក្នុងជីវិតរបស់គាត់បានជួបការលំបាកជាច្រើនរហូតមកដល់សព្វគាត់នៅតែមានការលំបាក ទាំងជីវភាព ទាំងជម្ងឺនៅក្នុងខ្លួន តែគាត់មានគំរូការតស៊ូដ៏អស្ចារ្យមួយ។**